**Zbor**

*Petruvio*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acum,

când floarea pomilor purcede drum de rod

în cânt de alb și roz, de mov și galben,

când frunza strigă ierbii și amândouă vieții,

când Persefona, a Demetrei fiică,

se-ntoarce-nmiresmată de sevă în Olimp,

zbor gând pios

pentru acei ce, ca și Crist,

plecat-au întru înviere;

zbor gând de dragoste de mamă, tată,

de soră, frate, rudă și prieten;

zbor gând de viață lungă și belșug,

cu ram de salcie împodobit;

zbor gând curat

scăldat în zori de zi senină;

zbor flori,

zbor alb,

zbor dragoste și

zbor lumină.